Milotínka

Milotínka je potok na hornej Orave, v južnej časti okresu Tvrdošín. Je to ľavostranný prítok Borovej vody, meria 3,1 km a je tokom VI. rádu.

 Prameň 
Pramení v Skorušinských vrchoch, v geomorfologickom podcelku Kopec, na JJV svahu Machov (1 201,6 m n. m.) a pod sedlom Prieková (1 164,4 m n. m.), v nadmorskej výške cca 940 m n. m., na katastrálnom území obce Zuberec.

 Opis toku 
V pramennej oblasti tečie východným smerom cez lokalitu Črchlica, následne sa stáča na severovýchod, vteká do Podtatranskej brázdy (geomorfologický podcelok Zuberecká brázda) a zľava priberá krátky prítok z južnej časti lokality Tokáreň. Ďalej tečie na krátkom úseku na sever, pričom z ľavej strany priberá dva významné prítoky: najprv prítok (1,6 km) z východného svahu Machov z oblasti Pálenice s hustou sieťou prítokov a potom druhý prítok z oblasti Milotína. Vzápätí tečie prechodne smerom na SSV, napokon znovu na sever a preteká v blízkosti intravilánu Zuberca. SSZ od centra obce sa v nadmorskej výške približne 744 m n. m. vlieva do Bôrovej vody.

 Iné názvy 
Milotin potok
Milotínsky potok
Milotinka
nárečovo: Miloťínski potok

 Referencie 

Kategória:Potoky na Slovensku
Kategória:Povodie Oravy
Kategória:Vodné toky v Skorušinských vrchoch
Kategória:Vodné toky v Zubereckej brázde
Kategória:Zuberec
Kategória:Vodné toky v okrese Tvrdošín